Pildi ja loo autor Mare Tropp.
12.detsember algas selle talve (esimese) suure lumetormiga. Lõuna ajal tegin Tallinna kesklinnas väikese tiiru, kaamera püsis valdavalt kotis, sest tuul oli järsk, paiskas lund näkku ja kohati oli isegi raske püsti seista.
Tänavad olid üsna tühjad, vähesed inimesed astusid kiirel sammul, joped tihedasti ümber ja kapuutsid peas. Märkasin silmatorkavat härrasmeest Viru väravate juures, ilmselgelt oli ta keset päeva otsustanud poest läbi minna, kuid hoolimata õues ulguvast marust ei pidanud ta vajalikuks loobuda suvisest riietusest. Mees rühkis edasi kummargil vastu tuult, aga nähes, kuidas ma kotist kaamera võtan, peatus hetkeks ja tõstis käed.
Tänaval pildistades eelistan fotosid, mis ei ole poseeritud; see on üks väheseid erandeid. Võlus inimesest peegelduv emotsioon, et ta suhestus üle Eesti palju pahandust teinud tormi mänguliselt, lausa rõõmuga. Tõeline hea tuju pilt 🙂